title: A Bizottság (EU) 2017/2197 végrehajtási rendelete (2017. november 27.) az 1306/2013/EU európai parlamenti és tanácsi rendelet 26. cikke (5) bekezdése értelmében a 2017-es pénzügyi évről átvitt előirányzatok visszatérítéséről

text:
               28.11.2017

               HU

               Az Európai Unió Hivatalos Lapja

               L 312/86

         A BIZOTTSÁG (EU) 2017/2197 VÉGREHAJTÁSI RENDELETE
   (2017. november 27.)
   az 1306/2013/EU európai parlamenti és tanácsi rendelet 26. cikke (5) bekezdése értelmében a 2017-es pénzügyi évről átvitt előirányzatok visszatérítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 26. cikke (6) bekezdésére,
   a Mezőgazdasági Alapok Bizottságával való konzultációt követően,
   mivel:

               (1)

               A 966/2012/EU, Euratom európai parlamenti és tanácsi rendelet (2) 169. cikke (3) bekezdése értelmében az 1306/2013/EU tanácsi rendelet 4. cikkének (1) bekezdésében említett, az Európai Mezőgazdasági Garanciaalap (EMGA) által finanszírozott fellépésekhez kapcsolódó, le nem kötött előirányzatok átvihetők a következő pénzügyi évre. Az ilyen átvitel nem haladhatja meg az 1307/2013/EU európai parlamenti és tanácsi rendelet (3) 8. cikkében említett, az előző pénzügyi év során alkalmazott közvetlen kifizetések kiigazításának összegét, és legfeljebb az eredeti előirányzatok 2 %-a lehet. Az említett kiigazítás végső kedvezményezettjei ezzel további kifizetésekben részesülhetnek.

               (2)

               Az 1306/2013/EU rendelet 26. cikkének (5) bekezdése értelmében a 966/2012/EU, Euratom rendelet 169. cikke (3) bekezdésétől eltérve, a tagállamok visszatérítik a 966/2012/EU, Euratom rendelet 169. cikke (3) bekezdésében említett átvitt előirányzatokat azon végső kedvezményezettek számára, akiket a kiigazítás érintett abban a pénzügyi évben, amelyre az előirányzatokat átvitték. Az említett visszatérítés csak azon tagállamok végső kedvezményezettjeire alkalmazandó, amelyekben az előző pénzügyi évben pénzügyi fegyelmi mechanizmust alkalmaztak. (4)

               (3)

               A visszatérítendő átvitel összegének meghatározásakor az 1306/2013/EU rendelet 26. cikke (7) bekezdésével összhangban a mezőgazdasági ágazatot érintő válságokra képzett, a rendelet 25. cikkében említett tartaléknak a pénzügyi év végéig válságkezelési intézkedések céljára fel nem használt összegét kell figyelembe venni.

               (4)

               Az (EU) 2016/1948 bizottsági végrehajtási rendelet (5) 1. cikkének (1) bekezdése értelmében a 450,5 millió EUR válságtartalék létrehozása céljából pénzügyi fegyelmi mechanizmus alkalmazandó a 2016-os naptári évhez kapcsolódóan végrehajtott közvetlen kifizetésekre. E válságtartalékot nem vették igénybe a 2017-es pénzügyi évben.

               (5)

               Annak érdekében, hogy a pénzügyi fegyelmi mechanizmus alkalmazása következtében fel nem használt előirányzatok végső kedvezményezetteknek történő visszatérítése arányos legyen a pénzügyi fegyelemmel összefüggő kiigazítással, helyénvaló, hogy a Bizottság meghatározza a tagállamok számára a visszatérítéshez rendelkezésre álló összeg nagyságát. Románia esetében azonban a részletes kiadásigazoló nyilatkozat nem veszi maradéktalanul figyelembe a pénzügyi fegyelem vonatkozásában az 1307/2013/EU rendelet 8. cikkének (1) bekezdésében előírt 2 000 EUR összegű értékhatárt. A hatékony és eredményes pénzgazdálkodás érdekében ezért a jelenlegi szakaszban Románia részére nem indokolt bármiféle összeget rendelkezésre bocsátani visszatérítés céljából.

               (6)

               A rendeletet 2017. december 1-jétől kell alkalmazni annak elkerülése érdekében, hogy a tagállamokat a visszatérítés kapcsán további kifizetésekre kelljen kötelezni. Következésképpen az e rendelet által megállapított összegek véglegesek és az 1306/2013/EU rendelet 41. cikke szerint alkalmazott csökkentések sérelme nélkül alkalmazandók az 1306/2013/EU rendelet 18. cikkének (3) bekezdése értelmében a tagállamok kifizető ügynökségeinél 2017 októberében felmerülő kiadásokra vonatkozó havi kifizetésekről szóló határozatban szereplő korrekciókra, valamint az említett rendelet 18. cikkének (4) bekezdése értelmében végrehajtott csökkentésekre és további kifizetésekre, illetve a záróelszámolási eljárás keretében hozott valamennyi határozatra.

               (7)

               A 966/2012/EU, Euratom rendelet 169. cikkének (3) bekezdése értelmében a nem lekötött előirányzatok csak a következő pénzügyi évre vihetők át. Helyénvaló tehát, hogy a Bizottság a tagállamok számára az 1306/2013/EU rendelet 26. cikke (5) bekezdése szerinti visszatérítések tekintetében a kiadásokra nézve elszámolhatósági határidőt állapítson meg, figyelembe véve a mezőgazdasági pénzügyi évnek a rendelet 39. cikke szerinti meghatározását.

               (8)

               Tekintettel a 2017-es EMGA költségvetésben szereplő, megosztott igazgatás alá tartozó előirányzatok 2016. október 16. és 2017. október 15. közötti időszakban történő végrehajtásának tagállamok általi bejelentése és e rendelet alkalmazásának 2017. december 1-jei kezdete közötti idő rövidségére, e rendeletnek az Európai Unió Hivatalos Lapjában való kihirdetésének napján kell hatályba lépnie,

         ELFOGADTA EZT A RENDELETET:
   1. cikk
   E rendelet melléklete határozza meg a 966/2012/EU, Euratom rendelet 169. cikke (3) bekezdésének megfelelően a 2017-es pénzügyi évről átvitelre kerülő és az 1306/2013/EU rendelet 26. cikke (5) bekezdésének értelmében a tagállamok számára azon végső kedvezményezettek részére való visszatérítésre rendelkezésre bocsátandó előirányzatokat, akiket a 2018-as pénzügyi évben a kiigazítás érint.
   A 966/2012/EU, Euratom rendelet 169. cikke (3) bekezdése ötödik albekezdésének megfelelően a Bizottság átvitelről szóló határozata állapítja meg az átvitelre kerülő összeg mértékét.
   2. cikk
   Csak az átvitt előirányzatok visszatérítésével összefüggésben a kedvezményezettek részére 2018. október 16. előtt végrehajtott tagállami kifizetések finanszírozhatók uniós forrásból.
   3. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Ezt a rendeletet 2017. december 1-jétől kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 27-én.

            a Bizottság részéről,

            az elnök nevében,

         Jerzy PLEWA

            főigazgató

      (1)  HL L 347., 2013.12.20., 549. o.

      (2)  Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

      (3)  Az Európai Parlament és a Tanács1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).

      (4)  Az 1307/2013/EU rendelet 8. cikke (2) bekezdésének értelmében a 2017-es pénzügyi évben Horvátország esetében nem alkalmazandó a pénzügyi fegyelmi mechanizmus.

      (5)  A Bizottság (EU) 2016/1948 végrehajtási rendelete (2016. november 7.) az 1306/2013/EU európai parlamenti és tanácsi rendelet szerinti közvetlen kifizetésekre a 2016. naptári év vonatkozásában alkalmazandó kiigazítási arány módosításáról és az (EU) 2016/1153 bizottsági végrehajtási rendelet hatályon kívül helyezéséről (HL L 300., 2016.11.8., 10. o.).

      MELLÉKLET

         Az átvitt előirányzatok visszatérítésére rendelkezésre álló összegek

                  (EUR-ban kifejezett összegek)

                  Belgium

                  6 129 769

                  Bulgária

                  7 720 511

                  Cseh Köztársaság

                  10 764 025

                  Dánia

                  10 476 968

                  Németország

                  58 035 302

                  Észtország

                  1 288 878

                  Írország

                  13 229 176

                  Görögország

                  16 182 344

                  Spanyolország

                  54 860 187

                  Franciaország

                  89 884 134

                  Olaszország

                  37 765 185

                  Ciprus

                  355 813

                  Lettország

                  1 952 848

                  Litvánia

                  3 923 157

                  Luxemburg

                  406 406

                  Magyarország

                  14 828 231

                  Málta

                  33 643

                  Hollandia

                  8 821 818

                  Ausztria

                  6 908 717

                  Lengyelország

                  24 870 087

                  Portugália

                  6 699 290

                  Szlovénia

                  931 120

                  Szlovákia

                  5 554 196

                  Finnország

                  5 885 783

                  Svédország

                  7 897 927

                  Egyesült Királyság

                  37 930 754


title: A Bizottság (EU) 2017/2200 végrehajtási rendelete (2017. november 28.) egyes Ukrajnából származó gabonafélékre vonatkozó behozatali vámkontingensek megnyitásáról és kezeléséről

text:
               29.11.2017

               HU

               Az Európai Unió Hivatalos Lapja

               L 313/1

         A BIZOTTSÁG (EU) 2017/2200 VÉGREHAJTÁSI RENDELETE
   (2017. november 28.)
   egyes Ukrajnából származó gabonafélékre vonatkozó behozatali vámkontingensek megnyitásáról és kezeléséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke a) és c) pontjára,
   mivel:

               (1)

               Az (EU) 2017/1566 európai parlamenti és tanácsi rendelet (2) preferenciális rendelkezéseket ír elő az egyes, Ukrajnából származó áruk behozatalára alkalmazandó vámtételekre vonatkozóan. A szóban forgó rendelet II. mellékletében említett behozatali vámkontingenseket a Bizottságnak az 1308/2013/EU rendelet 184. cikkében foglaltak szerint kell kezelnie. E vámkontingensek 2018. január 1-jétől kezdődően három évig alkalmazandóak.

               (2)

               Annak biztosítása érdekében, hogy az Ukrajnából származó érintett gabonaféléknek a vámkontingensek keretében történő behozatala szabályszerű és spekulációtól mentes legyen, helyénvaló úgy rendelkezni, hogy e behozatalok kezelése behozatali engedélyek alkalmazása útján történjen. E célból az 1301/2006/EK (3) és az 1342/2003/EK (4) bizottsági rendeletet, valamint az (EU) 2016/1239 bizottsági végrehajtási rendeletet (5) kell alkalmazni, azon esetek kivételével, amelyek tekintetében e rendelet eltéréseket ír elő.

               (3)

               A szóban forgó kontingensek megfelelő kezelésének biztosítása érdekében meg kell állapítani a behozatali engedély iránti kérelmek benyújtásának határidejét, valamint meg kell határozni a kérelmekben és az engedélyekben feltüntetendő információkat.

               (4)

               A hatékony igazgatás érdekében célszerű előírni, hogy a tagállamok az e rendeletnek megfelelően a Bizottság részére küldendő értesítések céljára az (EU) 2017/1183 felhatalmazáson alapuló bizottsági rendelet (6) és az (EU) 2017/1185 bizottsági végrehajtási rendelet (7) szerinti információs rendszereket használják.

               (5)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   A vámkontingensek megnyitása és kezelése
   (1)   A mellékletben említett, Ukrajnából származó termékekre vonatkozó behozatali vámkontingensek a 2018. január 1-jétől2020. december 31-ig terjedő időszakra éves alapon megnyitásra kerülnek.
   (2)   Az (1) bekezdésben említett vámkontingensek keretében megvalósuló behozatalra felszámítandó vám mértéke tonnánként 0 EUR.
   (3)   Amennyiben e rendelet másképp nem rendelkezik, az 1342/2003/EK és az 1301/2006/EK rendelet, valamint az (EU) 2016/1239 végrehajtási rendelet alkalmazandó.
   2. cikk
   A behozatali engedély iránti kérelmek benyújtására és a behozatali engedélyek kibocsátására vonatkozó szabályok
   (1)   Az 1301/2006/EK rendelet 6. cikkének (1) bekezdésétől eltérve az egyes kérelmezők rendelésszámonként és hetente legfeljebb egy behozatali engedély iránti kérelmet nyújthatnak be. Amennyiben valamely kérelmező egynél több kérelmet nyújt be, azok egyike sem fogadható el, és a kérelmek benyújtásakor letétbe helyezett biztosítékok az érintett tagállam javára kerülnek jóváírásra.
   A behozatali engedély iránti kérelmeket minden héten legkésőbb pénteken, brüsszeli idő szerint 13 óráig kell benyújtani a tagállamok illetékes hatóságainál.
   (2)   Az egyes behozatali engedély iránti kérelmekben kilogrammban, tizedesjegyek nélkül kell megjelölni a kérelmezett mennyiséget, amely nem haladhatja meg az érintett kontingens keretében behozható teljes mennyiséget.
   (3)   A behozatali engedélyeket a 4. cikk (1) bekezdésében említett értesítési határidőt követő negyedik munkanapon kell kiállítani.
   (4)   A behozatali engedély iránti kérelemben és a behozatali engedélyben a 8. rovatban szerepelnie kell az „Ukrajna” névnek, és az „igen” szó melletti négyzetben egy X-nek. Az engedélyek kizárólag Ukrajnából származó termékekre érvényesek.
   3. cikk
   A behozatali engedélyek érvényessége
   A behozatali engedély érvényességének időtartama az (EU) 2016/1239 végrehajtási rendelet 7. cikkének (2) bekezdése szerinti tényleges kiállítási napon veszi kezdetét, és az adott nap hónapját követő második hónap végéig tart.
   4. cikk
   Értesítések
   (1)   A tagállamok legkésőbb a behozatali engedély iránti kérelmek benyújtásának hetét követő hétfőn, brüsszeli idő szerint 18 óráig elektronikus úton értesítést küldenek a Bizottságnak valamennyi kérelemről, rendelésszámonkénti bontásban, a termék származásának és a KN-kódonként kérelmezett mennyiségnek a feltüntetésével, ideértve a „nulla” mennyiségre vonatkozó értesítéseket is. Az értesítést az (EU) 2017/1183 felhatalmazáson alapuló rendeletnek és az (EU) 2017/1185 végrehajtási rendeletnek megfelelően kell megküldeni.
   (2)   A behozatali engedélyek kibocsátásának napján a tagállamok elektronikus úton közlik a Bizottsággal a kibocsátott engedélyekre vonatkozó, az 1301/2006/EK rendelet 11. cikke (1) bekezdésének b) pontjában említett adatokat, KN-kódonként feltüntetve a kibocsátott behozatali engedélyek tárgyát képező teljes mennyiségeket.
   5. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   Ezt a rendeletet 2018. január 1-jétől2020. december 31-ig kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 28-án.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  Az Európai Parlament és a Tanács (EU) 2017/1566 rendelete (2017. szeptember 13.) a társulási megállapodás keretében elérhető kereskedelmi kedvezményeket kiegészítő, Ukrajnára vonatkozó ideiglenes autonóm kereskedelmi intézkedések bevezetéséről (HL L 254., 2017.9.30., 1. o.).

      (3)  A Bizottság 1301/2006/EK rendelete (2006. augusztus 31.) az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról (HL L 238., 2006.9.1., 13. o.).

      (4)  A Bizottság 1342/2003/EK rendelete (2003. július 28.) a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról (HL L 189., 2003.7.29., 12. o.).

      (5)  A Bizottság (EU) 2016/1239 végrehajtási rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszere tekintetében történő alkalmazására vonatkozó szabályok megállapításáról (HL L 206., 2016.7.30., 44. o.).

      (6)  A Bizottság (EU) 2017/1183 felhatalmazáson alapuló rendelete (2017. április 20.) az 1307/2013/EU és az 1308/2013/EU európai parlamenti és tanácsi rendeletnek az információk és dokumentumok Bizottsághoz való eljuttatása tekintetében történő kiegészítéséről (HL L 171., 2017.7.4., 100. o.).

      (7)  A Bizottság (EU) 2017/1185 végrehajtási rendelete (2017. április 20.) az 1307/2013/EU és az 1308/2013/EU európai parlamenti és tanácsi rendeletnek a Bizottsághoz eljuttatandó információk és dokumentumok továbbítása tekintetében történő alkalmazására vonatkozó szabályok megállapításáról, valamint számos bizottsági rendelet módosításáról és hatályon kívül helyezéséről (HL L 171., 2017.7.4., 113. o.).

      MELLÉKLET
      A Kombinált Nómenklatúra értelmezésére vonatkozó szabályoktól függetlenül az árumegnevezés szövege csupán tájékoztató jellegűnek tekintendő, mivel e melléklet keretein belül a preferenciális rendszer alkalmazási körét a 2017. január 1-jén hatályos KN-kódok határozzák meg. Az „ex” megjelölésű KN-kódok esetében a preferenciális rendelkezések alkalmazhatóságát a KN-kód és a megfelelő árumegnevezés együttesen határozza meg.

                  Rendelésszám

                  Termék

                  KN-kód

                  Mennyiség tonnában

                  09.4277

                  Tönköly, közönséges búza és kétszeres, a vetőmag kivételével

                  1001 99 00

                  65 000

                  Búzaliszt közönséges búzából és tönkölyből

                  1101 00 15

                  Kétszeres liszt

                  1101 00 90

                  Gabonaliszt a búzából, kétszeresből, rozsból, kukoricából, árpából, zabból vagy rizsből készült liszt kivételével

                  1102 90 90

                  Durva őrlemény és dara közönséges búzából és tönkölyből

                  1103 11 90

                  Labdacs (pellet) búzából

                  1103 20 60

                  09.4278

                  Kukorica, a vetőmag kivételével

                  1005 90 00

                  625 000

                  Kukoricaliszt

                  1102 20

                  Durva őrlemény és dara kukoricából

                  1103 13

                  Labdacs (pellet) kukoricából

                  1103 20 40

                  Megmunkált kukorica

                  1104 23

                  09.4279

                  Árpa, a vetőmag kivételével

                  1003 90 00

                  325 000

                  Árpaliszt

                  1102 90 10

                  Labdacs (pellet) árpából

                  ex 1103 20 25


title: A Bizottság (EU) 2017/2208 végrehajtási rendelete (2017. november 29.) az 1187/2009/EK rendeletben említett kontingens keretében a Dominikai Köztársaságba exportálandó egyes tejtermékekre vonatkozó kiviteliengedély-kérelmekre alkalmazandó elosztási együttható megállapításáról

text:
               30.11.2017

               HU

               Az Európai Unió Hivatalos Lapja

               L 314/33

         A BIZOTTSÁG (EU) 2017/2208 VÉGREHAJTÁSI RENDELETE
   (2017. november 29.)
   az 1187/2009/EK rendeletben említett kontingens keretében a Dominikai Köztársaságba exportálandó egyes tejtermékekre vonatkozó kiviteliengedély-kérelmekre alkalmazandó elosztási együttható megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 188. cikkére,
   mivel:

               (1)

               Az 1187/2009/EK bizottsági rendelet (2) III. fejezetének 3. szakasza meghatározza a Dominikai Köztársaság részére megnyitott kontingens keretében az említett országba exportálandó egyes tejtermékekre vonatkozó kiviteli engedélyek odaítélésére irányuló eljárást.

               (2)

               Az 1187/2009/EK rendelet 29. cikke lehetőséget biztosít a gazdasági szereplőknek arra, hogy november 1. és 10. között kiviteli engedély iránti kérelmet nyújtsanak be, amennyiben az engedélykérelmeknek az említett cikk első bekezdésben meghatározott benyújtási időszakát követően a kontingens keretében bizonyos mennyiségek még rendelkezésre állnak.

               (3)

               Az (EU) 2017/1095 bizottsági végrehajtási rendelet (3) 1. cikke szerint a 2017/2018. kontingensév tekintetében a fennmaradó mennyiség összesen 8 745 tonnát tesz ki.

               (4)

               A 2017. november 1. és 10. között a folyó 2017/2018. kontingensév fennmaradó időszakára benyújtott kérelmek nem fedik le a rendelkezésre álló mennyiségeket. Következésképpen az 1187/2009/EK rendelet 31. cikke (3) bekezdésének negyedik albekezdése értelmében rendelkezni kell a fennmaradó mennyiség odaítéléséről. Indokolt továbbá a szóban forgó fennmaradó mennyiségre vonatkozó kiviteli engedélyek kibocsátásának feltételéül szabni, hogy az érintett gazdasági szereplő tájékoztassa az illetékes hatóságot az általa elfogadott kiegészítő mennyiségről, valamint hogy az érdekelt gazdasági szereplők megfelelő biztosítékot helyezzenek letétbe,

         ELFOGADTA EZT A RENDELETET:
   1. cikk
   A folyó 2017/2018. kontingensév fennmaradó időszakára 2017. november 1. és 10. között benyújtott kiviteliengedély-kérelmek elfogadásra kerülnek.
   Az 1187/2009/EK rendelet 27. cikkének (2) bekezdésében említett termékekre vonatkozóan az első bekezdésben említett kiviteli engedély iránti kérelmekben feltüntetett mennyiségeket 1,177619 értékű elosztási együtthatóval kell megszorozni.
   A kérelmezett mennyiségeket meghaladó és a második bekezdésben meghatározott együtthatóval összhangban odaítélt mennyiségekre vonatkozó kiviteli engedélyek azt követően bocsáthatók ki, hogy a gazdasági szereplők az érintett mennyiségeket e rendelet kihirdetésétől számítva egy héten belül elfogadták, és letétbe helyezték a megfelelő biztosítékot.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 29-én.

            a Bizottság részéről,

            az elnök nevében,

         Jerzy PLEWA

            főigazgató

            Mezőgazdasági és Vidékfejlesztési Főigazgatóság

      (1)  HL L 347., 2013.12.20., 671. o.

      (2)  A Bizottság 2009. november 27-i 1187/2009/EK rendelete a tejre és tejtermékekre vonatkozó kiviteli engedélyek és export-visszatérítések tekintetében az 1234/2007/EK tanácsi rendelet alkalmazására vonatkozó különleges részletes szabályok megállapításáról (HL L 318., 2009.12.4., 1. o.).

      (3)  A Bizottság 2017. június 20-i (EU) 2017/1095 végrehajtási rendelete az 1187/2009/EK rendeletben említett kontingens keretében a Dominikai Köztársaságba exportálandó egyes tejtermékekre vonatkozó kiviteliengedély-kérelmekre alkalmazandó elosztási együttható megállapításáról (HL L 158., 2017.6.21., 29. o.).